Traktorin johdon lähellä oleva lähde on paljastanut, että seuran suomalainen keskushyökkääjä on ilmaissut halunsa jättää seuran kolmen vuoden jälkeen. Asiasta kertoo venäläinen slo-vo.ru-sivusto (siirryt toiseen palveluun).

Sivuston mukaan Kontiola, 30, on pyytänyt agenttiaan kartoittamaan hänelle uutta seuraa siitä huolimatta, että sopimusta Traktorin kanssa on vielä jäljellä vuosi.

Lähteiden mukaan Kontiola on ensisijaisesti suuntaamassa Pohjois-Amerikkaan.

- Kontiolalle, joka vuodesta toiseen esiintyy hienosti Suomen maajoukkueessa MM-kioissa ja olympialaisissa, on ehkä osoitettu jo kiinnostusta NHL-seuroilta. Sopimuksen purkaminen Traktorin kanssa on mahdollista, mikäli seura saa korvauksia purkamisesta, lähde kertoi sivustolle.

- Kontiola ei ole enää poika. Ehkä hän haluaa vielä kokeilla NHL:ssä pelaamista. Ensimmäinen yritys epäonnistui, mutta nyt hän on vahvempi pelaaja.

Traktorin johto ei ole vielä virallisesti ottanut kantaa huhuihin. Jos Kontiola päästetään lähtemään, seura aikoo hankkia korvaajan tähtihyökkääjälleen.

- Heinäkuussa se on totta kai vaikea tehdä. Joukkueen ja fanien sydämissä hän on vaikeasti korvattavissa, yksi seuran virkailijoista kertoi sivustolle.

Kontiola on pelannut KHL:ssä 193 ottelua ja iskenyt tehot 56+78.

Lähteet: slo-vo.ru.